ભાભીઓ ગોરમટીથી ભીંતો લીંપતી હોય, માટી છાણના ગારા કરીને પરસાળો-ઓસરીએ લીંપાતી જાય અને બીજ ત્રીજના ચંદ્ર જેવી આકળીઓની ભાત ઊપસી આવે. અમે તાજા લીંપણને સાચવીએ. એમાં કૂતરા – બિલાડાં ફરી જાય તો એમના પંજા એમાં ઊપસી આવે. બા જાતભાતનાં અથાણા બનાવવામાં ડૂબી જાય. નવરા દિવસો ભાળીને મોટા ભાભી પિયર જાય – મામા મોસાળે ને ફોઈ-માસીને ત્યાં ફરી આવે. ઘરમાં ભાભી તથા એનો વસ્તાર જતાં ઉનાળો વધારે મોકળો થઇને ઘોરતો સંભળાતો. અમારી ફોઈ પણ આજ દિવસોમાં (એનું પિયર) અમારે ત્યાં આવતી રહેતી. એના સમોવડિયણ દીકરાઓ જોડે અમે ભમરડા ને લખોટીઓ, ગિલ્લીદંડા અને સંતાકુકડી રમતા. છોકરાંઓની ધમાલથી ઘરડેરાંની બપોરી ઊંઘ તૂટતી ને બાપા અકળાઈ જતા, પણ ઘડીવાર સનસનાટી પછી બધું મોજમસ્તીમાં લહેરવા માંડતું. મોટી બહેનો ભાણાંઓને લઈ રહેવા આવતી ને બા બાપુજી એમની સેવા ચાકરીમાં ખડે પગે રહેતા.